MULGI VALLVOLIKOGU
M Ä Ä R U S

Mulgi valla eelarvest mittetulundustegevuse toetamise kord

Määrus kehtestatakse kohaliku omavalitsuse korralduse seaduse § 6 lõike 3 punkti 2 ja § 22 lõike 1 punkti 5 
1.	peatükk
Üldsätted
§ 1. Reguleerimisala

(1) Määrus reguleerib Mulgi valla (edaspidi vald) eelarvest mittetulundustegevuseks ettenähtud toetuste taotlemise, toetuste andmise ja aruandluse esitamise ning toetuste kasutamise üle järelevalve teostamise korda (edaspidi kord). 
(2) Käesolev kord ei laiene toetustele, mille andmine on reguleeritud Eesti Vabariigi ja Mulgi valla teiste õigusaktidega ning kehtivate pikaajaliste lepingutega.

§ 2. Toetuse andmise eesmärk
Toetuse andmise eesmärgiks on valla elanike ja juriidiliste isikute omaalgatuse, ühistegevuse ja kestva arengu toetamine kooskõlas valla valdkondlike prioriteetidega, kusjuures taotleja tegevus peab toimuma vallaelanike huvides ning kaasa aitama valla arengukava elluviimisele.

§ 3. Mõisted
Korras kasutatakse mõisteid järgmises tähenduses:
1) toetus - valla eelarvest eraldatav rahasumma;
2) mittetulundustegevus - kasumit mittetaotlev valla elanikele või nende huvide elluviimisele suunatud tegevus või tegevuste kogum;
3) taotleja – eraisik, juriidiline isik või seltsing, kes esitab taotluse toetuse saamiseks;
4) projekt - ühekordse iseloomuga, mittetulundustegevusena kavandatav, ajaliselt piiratud tegevuste kogum või tegevuste kogum konkreetse eesmärgi saavutamiseks määratud tähtajal.

§ 4. Toetamise üldpõhimõtted
(1) Tegevused, mis toetuse abil ellu viiakse, peavad toimuma valla haldusterritooriumil, olema suunatud valla elanikele või esindama valda laiemale üldsusele väljapool valla haldusterritooriumi.

(2) Toetuse abikõlblikkuse periood algab taotluse esitamisest Mulgi Vallavalitsusele kui ametiasutusele.

(3) Kui taotlejal on vallaga sõlmitud valla omandis olevate ruumide, hoonete või kinnistute kasutamiseks leping, siis nimetatud lepingust tulenevate kohustuste katmiseks toetust ei saa taotleda käesoleva korra alusel mittetulundustegevuse toetusena.

(4) Toetusi ei eraldata valla ametiasutuse hallatavatele asutustele ning valla või valla osalusega eraõiguslikele juriidilistele isikutele.

(5) Kui toetusega läbiviidav tegevus vajab luba või kooskõlastust Eesti Vabariigi või valla õigusaktide alusel, vastutab toetuse taotleja vastavate lubade ja kooskõlastuste taotlemise eest.

(6) Toetatav tegevus ja/või projekt peab vastama järgmistele tingimustele:
1) toetatava tegevuse ja/või projekti lõpptähtpäev on hiljemalt projekti või tegevuse toimumise eelarveaasta 31. detsember. Erandiks on laste ja/või õpilaste tegevuse korraldamisega seotud projektide lõpptähtpäev, mis on hiljemalt käimasoleva õppeaasta lõpp (31. august) ning talviste kultuuriürituste korraldamisega seotud projektide lõpptähtpäev, mis on hiljemalt eelarveaastale järgneva aasta 1. aprill;
2) projekti ja toetatava tegevuse kulud on abikõlblikud, kui kulud on toetuse taotluses märgitud tegevuste elluviimiseks põhjendatud, mõistlikud ja vajalikud ning kooskõlas korraga. Käibemaks on abikõlblik kulu, kui toetuse saaja ei saa seda Maksu- ja Tolliametilt sisendkäibemaksuna tagasi küsida.

§ 5. Toetuste liigid
(1) Toetust eraldatakse:
1) mittetulundusühingu, sihtasutuse või seltsingu regulaarsete toimingutega seotud tegevuskulude katmiseks;
2) kogukonna ja valla arengule suunatud tegevuste või ürituste toetamiseks;
3) erinevatest siseriiklikest vahenditest või välisvahenditest rahastatavatest fondidest ja programmidest rahastatavate projektide oma- ja kaasfinantseerimiseks.

(2) Toetust saab taotleda:
1) ürituse korraldamisel maksimaalselt 90% ürituse eelarvelisest kogumaksumusest;
2) projekti oma- või kaasfinantseerimisel maksimaalselt 90% projekti peamise rahastaja poolt nõutavast minimaalsest oma- või kaasfinantseeringust.

(3) Toetuse saamiseks peab toetatav tegevus olema kohalikul tasandil (külas, alevikus, linnas, piirkonnas, vallas) prioriteetne, innovaatiline või traditsiooniline.

(4)Valitsus kinnitab vajadusel toetuse andmise tingimused, sh vastavad hindamiskriteeriumid, oma korraldusega.

2.	Peatükk
Toetuse eelarve, taotlemine ja eraldamine

§ 6. Toetuste eelarve
(1) Lähtuvalt valla arengukavast ja eelarvestrateegiast kinnitab Mulgi Vallavolikogu (edaspidi volikogu) valla eelarve vastuvõtmisega igal aastal mittetulundustegevuse toetamiseks eraldatavad summad, lähtudes taotlejate poolt esitatud eeltaotlustest ja rahaliste vahendite olemasolust.
 
(2) Valitsus kinnitab taotlusvoorudes ja taotlusvoorude väliselt juhtumipõhiselt eraldatavate toetuste eelarvemahud lähtuvalt valla eelarvest.

§ 7. Toetatavad tegevused ja kulud
(1) Abikõlblikud on korra §-s 2 toodud eesmärkide saavutamiseks otseselt vajalikud tegevused ja kulud.

(2) Toetuse saamisel peab toetuse saaja tagama toetust saanud objekti avaliku kasutuse vastavalt korralduses määratud tingimustele.

(3) Kõik toetusest tehtavad kulud peavad olema tasutud toetuse saaja arvelduskontolt.

(4) Toetust ei eraldata:
1) alkoholisisaldusega jookide ostmiseks;
2) kinnisvara soetamiseks;
3) muudeks toetuse eesmärgi saavutamise seisukohast põhjendamatuteks ja ebaolulisteks kuludeks.

§ 8. Tingimused toetuse taotlejale
(1) Toetust saavad taotleda:
1) eraisik, juriidiline isik või seltsing, kes on registreeritud või tegutseb valla haldusterritooriumil ja kelle põhikirjaliste või lepinguliste eesmärkide hulka kuulub käesoleva korra §-s 2 nimetatud eesmärkide saavutamine.

(2) Toetuse saamiseks tuleb taotlejal esitada Mulgi Vallavalitsusele (edaspidi valitsus) eeltaotlus toetuse perioodile eelneva aasta 30. septembriks. Eeltaotluses või selle lisades tuleb esitada vähemalt järgmine informatsioon:
1) andmed taotleja kohta;
2) projekti või tegevuse toimumise aeg ja koht;
3) projekti või tegevuse eesmärk, sihtgrupp ja täpne kirjeldus;
4) projekti või tegevuse eelarve, näidates mh ära omafinantseeringu, kaasfinantseerijad ning vallalt taotletava summa kasutamise kuluread.

(3) Taotleja peab vastama järgmistele tingimustele:
1) taotleja on esitanud eeltaotluse vastavalt  käesoleva määruse § 8 lg 2 sätestatud  nõuetele;
2) taotleja on tasunud riiklikud ja kohalikud maksud ning tal ei ole valla ees muid võlgnevusi või ajatatud võlgnevuste korral on need tasutud või tasumisel maksegraafiku kohaselt;
3) taotleja suhtes ei ole algatatud likvideerimis-, saneerimis- ega pankrotimenetlust;
4) taotleja on kasutanud vallalt varem saadud toetust sihtotstarbeliselt ning esitanud toetuse kasutamise kohta nõuetekohased ja tähtaegselt aruanded;
5) taotleja on kinnitanud, et samaks otstarbeks ja perioodiks ei ole ta valla eelarvest toetust taotlenud ega saanud;
6) taotleja majandusaasta aruanne ning muud õigusaktidega nõutavad dokumendid on esitatud ja avalikustatud õigusaktides sätestatud korras ja tähtajaks.

§ 9. Toetuste taotlemine
(1) Valitsus kuulutab välja toetuste taotlusvoorud, sh taotluse esitamise tähtaja, valla lehes ning valla veebilehel hiljemalt kaks nädalat enne taotluste esitamise tähtaega.

(2)Taotluses või selle lisades tuleb esitada vähemalt järgmine informatsioon:
1) andmed taotleja kohta;
2) projekti või tegevuse toimumise aeg ja koht;
3) projekti või tegevuse eesmärk, sihtgrupp, täpne kirjeldus;
4) projekti tulemus ja oodatav mõju;
5) projekti või tegevuse eelarve, näidates mh ära omafinantseeringu, kaasfinantseerijad ning  taotletava summa kasutamise kuluread;
6) taotleja kinnitus, et ta on teadlik toetuse taotlemise tingimustest ning vastab taotlejale esitatavatele nõuetele.
7) pädeva organi otsus projekti rahastamise kohta erinevatest siseriiklikest vahenditest või välisvahenditest rahastatavatest fondidest ja programmidest.

(2) Toetuste taotlus- ja aruandevormid kinnitab valitsus oma korraldusega.

§ 10. Taotluse menetlemine ja hindamine
(1) Valla ametiasutuse arendus valdkonna eest vastutav abivallavanem kontrollib tähtaegselt esitatud taotluste nõuetekohasust, esitatud andmete õigsust ja taotleja nõuetele vastavust 10 (kümne) kalendripäeva jooksul taotluse registreerimisest.

(2) Taotluses puuduse esinemisel korraldab valla ametiasutuse vastava valdkonna eest vastutav ametnik sellest taotleja teavitamise, määrates tähtaja puuduse kõrvaldamiseks, mis ei tohi olla lühem kui 10 (kümme) kalendripäeva.

(3) Valitsus lõpetab oma korraldusega taotluse menetlemise, kui taotlus ei vasta käesoleva korra §-s 8 sätestatud tingimustele või taotleja ei kõrvalda määratud tähtajaks taotluses esinenud puudust.

(4) Taotluste esitamisest informeerib arendus valdkonna eest vastutav abivallavanem taotleja asukohajärgset piirkonnajuhti.

§ 11. Toetuse eraldamine 
(1) Toetuse eraldamise või sellest keeldumise otsustab valitsus ettepanekute alusel ja vormistab korraldusega, milles märgitakse: 
1) taotleja nimi;
2) projektitoetusel projekti nimi ja eesmärk, tegevustoetusel tegevuse eesmärk;
3) eraldatav summa või põhjus taotluse osalise või täieliku rahuldamata jätmise kohta;
4) aruande esitamise viis ja tähtaeg ja kuludokumentide abikõlblikkuse periood;
5) toetuse saaja kohustus toetuse kasutamisel teavitada avalikkust, et toetaja on Mulgi Vallavalitsus, sh kui toetuse saajal on veebileht, siis kohustus viidata veebilehel toetuse saamisele.
6) toetuse tagasimaksmise kohustus juhtudel, mis on sätestatud käesoleva korra § 13 lõikes 9.

(2) Taotluse toetamise, osalise toetamise või mittetoetamise otsustab valitsus hiljemalt 2 (kahe) kuu jooksul peale nõuetekohase taotluse esitamist.

(3) Valitsusel on õigus rahastada taotlusi osaliselt, näidates korralduses osalise rahastuse põhjenduse.

(4) Valla ametiasutuse vastava valdkonna eest vastutav ametnik korraldab taotleja teavitamise toetuse eraldamisest või eraldamata jätmisest 10 (kümne) kalendripäeva jooksul arvates valitsuse korralduse vastuvõtmisest.

§ 12. Toetuse väljamaksmine
(1) Toetus kantakse vallavalitsuse korralduse alusel taotleja arvelduskontole korralduses märgitud tähtajaks ja summas. Toetuse ositi ülekandmisel kantakse viimane toetuse osa taotleja arvelduskontole hiljemalt 20. detsembril. 
(2) Taotlejale, kellele on tegevustoetus määratud, kuid kes ei esitanud enne selle väljamaksmist eelmise perioodi toetuse kasutamise aruannet tähtaegselt, otsustab toetuse väljamaksmise, osalise väljamaksmise või mitteväljamaksmise valitsus kaalutlusotsuse alusel tingimusel et aruanne on esitatud. Toetuse väljamaksmiseks peab taotleja esitama väljamaksetaotluse. 

3.	peatükk
Toetuse kasutamine ja aruandlus

§ 13. Aruandlus ja järelevalve toetuse kasutamise üle
(1)Toetuse saaja on kohustatud esitama toetuse kasutamise kohta aruande korralduses sätestatud korras ja tähtajaks.

(2) Projektitoetuse saaja on kohustatud toetuse kasutamise kohta esitama vormikohase aruande toetust saanud tegevuse või sündmuse toimumisele järgneva 30 kalendripäeva jooksul. 

(3) Tegevustoetuse saaja on kohustatud toetuse kasutamise kohta esitama vormikohase aruande hiljemalt toetuse saamise aastale järgneva aasta 15. jaanuariks. 

(4) Aruannete vormid kinnitab valitsus. Aruanne peab sisaldama toimunud projekti või tegevuse sisulist kirjeldust ning infot tulude ja kulude kohta vastavalt taotluses esitatud eelarvele. Kulude kohta esitatakse vormikohases tabelis vähemalt toetussumma ulatuses kuludokumentide ja nende tasumist tõendavate dokumentide andmed (sh nimetus, number, kuupäev, sisu, summa).
(5) Aruande menetlemisel kontrollitakse:
1) kas tehtud kulutused on tegevuste ja kululiikide lõikes sihipärased;
2) kas toetuse saaja tegevus vastab taotlusele ja toetuse eraldamise otsusele.

(6) Toetuse sihipärast kasutamist kontrollib valitsus, määrates järelevalvet teostama volitatud isikud, kellel on õigus:
1) nõuda toetuse sihipärast kasutamist tõendavaid dokumente;
2) kontrollida toetuse saajat tema poolt osutatud tegevuskohas;
3) puuduste avastamisel määrata tähtaeg puuduste kõrvaldamiseks;
4) esitada valitsusele ettepanek põhjendatud juhul toetussumma osaliseks või tervikuna tagasinõudmiseks toetuse ajast tulenevatel asjaoludel.

(7) Kui aruanne sisaldab puudusi, antakse kuni 10 (kümme) kalendripäeva puuduste kõrvaldamiseks.
(8) Toetuse saaja on kohustatud tagastama projekti elluviimisel või tegevuse läbiviimisel kasutamata jäänud vahendid 10 (kümne) kalendripäeva jooksul alates toetuse kasutamise aruande esitamisest. Juhul, kui toetusest jääb kasutamata vähem kui 20 eurot, ei pea taotleja kasutamata jäänud osa vallale tagastama.
(9) Valitsusel on õigus korralduse alusel nõuda toetuse tagasimaksmist kui:
1) toetust ei ole kasutatud sihipäraselt;
2) toetuse taotlemisel on esitatud valeandmeid;
3) tegevust, mille jaoks toetus eraldati, ei toimunud;
4) taotleja ei ole võimaldanud toetuse sihtotstarbelise kasutamise kontrollimist;
5) taotleja ei ole tähtaegselt esitanud aruannet toetuse kasutamise kohta;
6) muudel toetuse määramise korralduses või rahastamislepingus sätestatud juhtudel.

(10) Kui taotleja ei ole tähtaegselt esitanud aruannet tegevustoetuse kasutamise kohta, siis küsitakse toetuse tagasinõudmisel iga aruande esitamisega hilinetud kalendripäeva kohta tagasi 0,3% toetuse summast. Kui tagasiküsimise otsustamisel on vallal taotlejale välja maksmata toetusi, tasaarveldatakse tagasinõutud summa veel välja maksmata toetuse summaga.
(11) Kui määratud tegevus- või projektitoetustest jääb eelarveaastas osa välja maksmata või laekub toetuste eelarvesse tagasi sihtotstarbeliselt kasutamata jäänud vahendeid, kantakse need summad sama valdkonna projektitoetuste eelarvesse.
(12) Kui toetuse saaja soovib muuta toetuse sihtotstarvet võrreldes taotluses või valitsuse korralduses näidatud sihtotstarbega, esitatakse vastav põhjendatud taotlus valitsusele.
(13) Sihtotstarbe muutmise lubamise otsustab vallavalitsus algset toetuse määramise otsust muutva korraldusega.
(14) Toetuse maksmise ning toetuse sihipärase kasutamise üle võib kontrolli teostada valla ametiasutuse vastava valdkonna eest vastutav ametnik, sisekontrolör ja volikogu revisjonikomisjon.

(15) Toetuse määramise ja maksmisega seotud vaidlusi lahendab valitsus. Kui toetuse saaja ei nõustu valitsuse otsusega, võib ta esitada valitsusele vaide haldusmenetluse seaduses sätestatud korras.

4.	peatükk
Rakendussätted

§ 14. Määruse kehtetuks tunnistamine
Määrusega tunnistatakse kehtetuks:
1) Halliste Vallavolikogu 19. septembri 2012. a määrus nr 22 „Kodanikualgatuslike projektide kaasfinantseerimise taotlemise ja saamise kord“.

§ 15. Määruse jõustumine
Määrus jõustub kolmandal päeval peale avalikustamist Riigi Teatajas.

Arvo Maling
Volikogu esimees